
Az online sajtó-helyreigazítás aktuális kérdései

A dolgozat tárgya a sajtó-helyreigazítás online környezetben való alkalmazásának bemutatása, a 2010-es jogszabályi módosítások által létrehozott új jogszabályi környezet és a bírói gyakorlat alapján. Célját tekintve a dolgozat, az online helyreigazítás jelenlegi szabályozásának értékelésére, valamint a problémás kérdések feltárására tesz kísérletet. Kiindulópontot az elektronikus sajtó jellegzetességeinek vizsgálata és a nyomtatott sajtóval való összehasonlítása jelentett, azon jellemzők mentén, amelyek a sajtó-helyreigazítási eljárás során relevanciával bírnak.
A dolgozat kizárólag az online felületen való helyreigazításra fókuszált, ennek megfelelően az egyéb, a médiaszolgáltatások fogalma alá eső sajtótermékek tekintetében a helyreigazítás új szabályozási környezetben való értékelésére nem került sor.
A dolgozat elsődlegesen a sajtó-helyreigazítás online környezetben való alkalmazását vizsgálja azzal a céllal, hogy annak értékelésére kísérletet tegyen. Ennek keretében kirajzolódik, hogy a helyreigazítás szabályai közül melyek alkalmazhatóak, valamint melyek azok, amelyek a nyomtatott sajtótól való eltérések miatt nem, vagy nehezen átültethetőek. Olyan jogintézményről lévén szó, amelyben a széles keretek között megszabott szabályozás miatt a bírói gyakorlat jogfejlesztő tevékenységének jelentős szerepe van, az értékeléséhez a jogalkotás és a jogalkalmazás együttes értelmezése szükséges. Ennek megfelelően feldolgozásra kerültek az online sajtót érintő helyreigazítási perekben az elmúlt három évben hozott ítéletek.
A dolgozat arra a következtetésre jut, hogy a sajtó-helyreigazítás jelenlegi formájában is képes rendeltetésének megvalósítására és online környezetben is hatékony védelmet nyújt a jogsértő közleményekkel szemben. Igaz ez annak tükrében is, hogy a gyakorlatban való megvalósítás során több esetben is nehézségekbe ütközik a jogalkalmazás. Ezek megoldására a dolgozat javaslatokat tesz. Elmondható tehát, hogy a bírói gyakorlat eredményeinek kodifikálása 2010-ben mindenképp indokolt volt, azonban a jövőben nincs szükség jelentősebb változtatásra, a dolgozatban is bemutatásra kerülő bizonytalanságok a joggyakorlat szintjén is megoldhatóak.



